Document ID: 32006D0437

KOMISIJAS LĒMUMS
(2006. gada 4. augusts),
ar ko apstiprina Padomes Direktīvā 2005/94/EK paredzēto putnu gripas diagnostikas rokasgrāmatu
(izziņots ar dokumenta numuru K(2006) 3477)
(Dokuments attiecas uz EEZ)
(2006/437/EK)
EIROPAS KOPIENU KOMISIJA,
ņemot vērā Padomes 2005. gada 20. decembra Direktīvu 2005/94/EK, ar ko paredz Kopienas pasākumus putnu gripas kontrolei un atceļ Direktīvu 92/40/EEK (1), un jo īpaši tās 50. panta 1. punkta otro daļu,
tā kā:
(1)
Direktīvā 2005/94/EK paredzēti noteikti profilaktiski pasākumi saistībā ar putnu gripas uzraudzību un agru atklāšanu, kā arī minimāli kontroles pasākumi, kas šīs slimības uzliesmojuma gadījumā ir jāpiemēro mājputniem un citiem nebrīvē turētiem putniem.
(2)
Kopienas līmenī ir jānosaka diagnostikas procedūras, paraugu ņemšanas metodes un laboratorijas analīžu rezultātu vērtēšanas kritēriji, lai varētu apstiprināt putnu gripas uzliesmojumu.
(3)
Direktīvas 2005/94/EK VII pielikumā noteiktas Kopienas etalonlaboratorijas funkcijas un pienākumi saistībā uz putnu gripu, lai, apspriežoties ar Komisiju, koordinētu dalībvalstīs izmantotās metodes šīs slimības diagnosticēšanai. Šīs funkcijas un pienākumi ietver periodisku salīdzinošu testu organizēšanu un standarta reaģentu piegādi Kopienas līmenī.
(4)
Lai varētu ātri diagnosticēt putnu gripu, nesen ir izstrādātas laboratorijas analīzes.
(5)
Pēc pēdējos gados gūtās pieredzes putnu gripas kontrolē ir noteiktas vispiemērotākās paraugu ņemšanas procedūras un laboratorijas analīžu rezultātu vērtēšanas kritēriji, lai dažādos gadījumos pareizi diagnosticētu šo slimību.
(6)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Apstiprina Direktīvā 2005/94/EK paredzēto un šā lēmuma pielikumā izklāstīto diagnostikas rokasgrāmatu.
2. pants
Dalībvalstis piemēro diagnostikas rokasgrāmatu no Direktīvas 2005/94/EK transponēšanas datuma vai no 2007. gada 1. jūlija atkarībā no tā, kurš no šiem datumiem ir agrāk.
3. pants
Šis lēmums ir adresēts dalībvalstīm.
Briselē, 2006. gada 4. augustā

Labels: 12
0
6